FSMART ตั้งเป้ารายได้ปีนี้โต 30%-กำไรทำนิวไฮต่อเนื่อง เล็งแตกไลน์ธุรกิจใหม่
FSMART ตั้งเป้ารายได้ปีนี้โต 30% จาก 1.6 พันลบ. เมื่อปีก่อน ด้านกำไรทำนิวไฮต่อเนื่อง วางงบลงทุน 700-800 ล้านบาท ใช้ขยายตู้เติมเงินบุญเติม เผยมีแผนขยายธุรกิจอื่นๆ คาดเปิดเผยรายละเอียดได้ในช่วงครึ่งปีหลังนี้ 
18 ก.พ. 2559

นายสมชัย สูงสว่าง กรรมการผู้จัดการ บริษัท ฟอร์ท สมาร์ท เซอร์วิส จำกัด (มหาชน) หรือ FSMART เปิดเผยว่า บริษัทตั้งเป้ารายได้ปี 59 จะเติบโตได้ 30% จากปีก่อนที่อยู่ที่ 1,683.96 ล้านบาท และกำไรสุทธิก็ยังคงทำสถิติสูงสุดใหม่ต่อเนื่อง จากปีก่อนทำได้ 271.74 ล้านบาทขณะเดียวกันบริษัทยังคงรักษาระดับอัตรากำไรสุทธิไว้ที่ 17% และอัตรากำไรขั้นต้นไว้ที่ 27%โดยบริษัทฯมีแผนที่จะขยายตู้เติมเงินบุญเติมเพิ่มอีก 24,000 ตู้ จากสิ้นปี 58 อยู่ที่ 65,000 ตู้ ซึ่งจะทำให้สิ้นปีนี้จะมีตู้เติมเงินบุญเติมทั้งสิ้น 90,000 ตู้ 
ขณะที่ยอดเติมเงินปีนี้น่าจะเติบโตได้ 21,000 ล้านบาท จากปีก่อน 15,000 ล้านบาท อีกทั้งรายได้จากค่าโฆษณาก็ยังคงเติบโตต่อเนื่อง จากปีที่ผ่านมามีสัดส่วนรายได้อยู่ที่ 12 ล้านบาท โดยมองว่าภาคเอกชนก็น่าจะมีการลงทุนเพิ่มมากขึ้น ซึ่งไม่มีปัจจัยที่จะเป็นกังวล แต่ก็ยังต้องดูภาวะเศรษฐกิจด้วย ทั้งนี้ ในปีนี้วางงบลงทุน 700-800 ล้านบาท ส่วนใหญ่ใช้ในการขยายตู้เติมเงินบุญเติม ประกอบกับจะยังใช้ขยายตู้กดน้ำ RO ที่จะเพิ่มขึ้นราว 1,000 ตู้ จากเดิมมีอยู่ 100 ตู้ และเครื่องจำหน่ายสินค้าอัจฉริยะอีก 1,000 ตู้ จากปัจจุบันมี 150 ตู้ โดยจะขยายไปทั่วประเทศ
ขณะที่กลยุทธ์การทำตลาดปีนี้จะเน้นในเรื่องของการบริการหน้าตู้เติมเงิน เพื่อดึงดูดความสนใจของลุกค้าเข้ามาเติมเงิน หรือใช้บริการผ่านตู้บุญเติมมากขึ้นนอกจากนี้ บริษัทเตรียมเปิดให้บริการทำธุรกรรมโอนเงินผ่านตู้เติมเงินบุญเติมได้ในไตรมาส 2/59 โดยปัจจุบันอยู่ระหว่างเจรจากับธนาคารพาณิชย์ 4 แห่ง ซึ่งการโอนเงินดังกล่าวจะมียอดโอนเงินขั้นต่ำ 1 บาท และสูงสุด 2,000 ล้านบาท รวมถึงมีค่าธรรมเนียม 30 บาท แต่อย่างไรก็ตาม บริษัทฯยังไม่ได้คาดการณ์รายได้ดังกล่าวเนื่องจากเป็นธุรกิจที่ใหม่อยู่
“ปีนี้เรามีแผนขยายตู้เพิ่มอีก ซึ่งจะขยายเดือนละ 2,000 ตู้ ทำให้ปีนี้น่าจะมีตู้เติมเงินทั้งสิ้น 90,000 ตู้ จากปีก่อน 65,000 ตู้ และตั้งเป้าที่จะขยายตู้เพิ่มอีกในปี 60 มาอยู่ที่ 114,000 ตู้ รวมถึงในปี 61 มาที่ 138,000 ตู้ ขณะที่ยอดเติมเงินก็จะปรับเพิ่มตามตู้เติมเงินที่เพิ่มขึ้นด้วย จากปีนี้วางเป้าหมายที่ 21,000 ล้านบาท ปี 60 ที่ 27,000 ล้านบาท ปี 61 ที่ 33,000 ล้านบาท”นายสมชัยกล่าว
พร้อมกันนี้ บริษัทมีแผนที่จะขยายธุรกิจอื่นๆที่แตกต่างจากตู้เติมเงินบุญเติม ซึ่งคาดจะสามารถเปิดเผยรายละเอียดได้ในช่วงครึ่งปีหลังนี้ โดยมองว่าเป็นโอกาสของการลงทุนในรูปแบบอื่นๆ